ഓഗസ്റ്റില് അവസാനിക്കുന്ന റാങ്ക് ലിസ്റ്റുകളില് 25,000 പേര്ക്ക് നിയമന ശിപാര്ശ നല്കി: പിഎസ്സി തിരുവനന്തപുരം: അടുത്ത മാസം നാലിന് അവസാനിക്കുന്ന റാങ്ക് ലിസ്റ്റുകളില് ജൂലൈ 23 വരെ പ്രധാനപ്പെട്ട തസ്തികകളില് 25,000 ത്തോളം പേരെ നിയമനശിപാര്ശ ചെയ്തിട്ടുണ്ടെന്നു പിഎസ്സി. എല്ഡി ക്ലാര്ക്ക് തസ്തികയില് 10164 പേരെ നിയമനശിപാര്ശ ചെയ്തിട്ടുണ്ട്. 468 ഒഴിവുകള് ഇനിയും അവശേഷിക്കുന്നു. റാങ്ക് ലിസ്റ്റ് ദീര്ഘിപ്പിച്ച ഫെബ്രുവരി അഞ്ചിനു ശേഷം ഈ തസ്തികയില് 1632 പേരെ ശിപാര്ശ ചെയ്തു. ലാസ്റ്റ് ഗ്രേഡ് സെര്വന്റ്സ് റാങ്ക് ലിസ്റ്റില് നിന്ന് 6984 പേരെയാണ് നിയമനശിപാര്ശ ചെയ്തത്. 486 ഒഴിവുകളാണ് ഇനി നിയമനശിപാര്ശ ചെയ്യാനുള്ളത്. റാങ്ക് ലിസ്റ്റ് ദീര്ഘിപ്പിച്ചതിനു ശേഷം മാത്രം 1109 പേരെ ശിപാര്ശ ചെയ്തു സ്റ്റാഫ് നഴ്സില് എല്ലാ ജില്ലകളിലുമായി 2455 പേരെ നിയമനശിപാര്ശ ചെയ്തു. റാങ്ക് ലിസ്റ്റ് ദീര്ഘിപ്പിച്ചതിനുശേഷം മാത്രം 414 പേരെ നിയമന ശിപാര്ശ ചെയ്തു. സിവില് സപ്ലൈസ് കോര്പ്പറേഷനിലെ അസിസ്റ്റന്റ് സെയില്സ്മാന് തസ്തികയില് ജൂലൈ 23 വരെ 2428 വരെ നിയമനശിപാര്ശ ചെയ്തു. വനിതാ പോലീസ് കോണ്സ്റ്റബിള് തസ്തികയില് 702 പേരെയാണ് നിയമനശിപാര്ശ ചെയ്തത്. റാങ്ക് ലിസ്റ്റ് ദീര്ഘിപ്പിച്ച കാലയളവില് മാത്രം ഇതുവരെ 206 പേരെ ശിപാര്ശ ചെയ്തു. അടുത്തമാസം നാലിന് അവസാനിക്കുന്ന പോലീസ് കോണ്സ്റ്റബിള് ടെലികമ്യൂണിക്കേഷന് തസ്തികയുടെ റാങ്ക് ലിസ്റ്റില് നിന്ന് 219 പേരെയാണ് ശിപാര്ശ ചെയ്തത്.